VGI ข่าวดีได้เงินคืนกลับจาก BIGC เก็งกำไร Q3/58-59 เข้าสู่ช่วงไฮซีซั่น
VGI คาดการณ์กำไรสุทธิ ไตรมาส 2/58-59 surprise ในทางดี เพราะมีการบันทึกกำไรพิเศษมากกว่าคาด ส่วนกำไรหลักเป็นไปตามคาด แถมงวดไตรมาส 3/58-59 (สิ้นสุด ธ.ค.58) จะเข้าสู่ Hi Season ที่ปีนี้มีโอกาสจะดีกว่าปีที่แล้ว เพราะรัฐบาลหลังจากมีการปรับ ครม.ล่าสุด ก็ได้มีนโยบายการอัดฉีดเม็ดเงินเข้าสู่ระดับฐานราก และ SME เพื่อกระตุ้นเศรษฐกิจ จึงคาดว่าจะผลดีกับอุตสาหกรรมโฆษณาได้บ้าง
24 ก.ย. 2558

บล.ดีบีเอส วิคเคอร์ส(ประเทศไทย) ระบุในบทวิเคราะห์ (24 ก.ย.) ว่า บริษัท วี จี ไอ โกลบอล มีเดีย จำกัด (มหาชน) หรือ VGI กลับรายการสำรองการด้อยค่า ยกเลิกสัญญาโมเดิร์นเทรดต่อเนื่อง ในงวดไตรมาส 2/58-59  (สิ้นสุด ก.ย.58) หลังจากมีการตั้งสำรองค่าใช้จ่ายในงวดปี 57-58 ไปถึง 215 ล้านบาท (ก่อนภาษี) ในงวดไตรมาส 1/58-59 มีการกลับรายการสำรองฯมาเป็นรายได้ไปแล้ว 55 ล้านบาท ข่าวดีล่าสุดคือ หลังจากบริษัทมีการเจรจากับ BIGC ก็ได้เงินคืนกลับมาอีก รวมทั้งค่าสินทรัพย์ที่เคยไปติดตั้งไว้ คาดว่าจะเป็นจำนวน 117 ล้านบาท นอกจากนี้ยังมีกำไรจากการขายกิจการที่จีน คาดว่าเป็นจำนวนเงินประมาณ 60 ล้านบาท
แต่กลับมีการตั้งสำรองรับประกันรายได้ขั้นต่ำเพิ่ม ให้กับบริษัทร่วม MACO อีกประมาณ 100 ล้านบาท ในงวดไตรมาส 2/58-59  นี้ เนื่องจากยังอยู่ในช่วงการปรับตัวในการเป็นตัวแทนการขายโฆษณา ถือเป็นการตั้งเพิ่มจากงวดสิ้นปี 57-58 ที่บันทึกไว้ 53 ล้านบาท แต่บริษัทคาดว่าจะเป็นการตั้งครั้งสุดท้ายแล้ว ไตรมาสถัดไปจะไม่มีแล้ว
คาดกำไรหลักไตรมาส 2/58-59  ยังต่ำลง เทียบช่วงเดียวกันของปีก่อนแต่ฟื้นตัวขึ้น เทียบไตรมาสก่อนหน้าเป็น 233 ล้านบาท ลดลง 12%เทียบช่วงเดียวกันของปีก่อน สาเหตุหลักคือ รายได้จากการโฆษณาที่ปรับลง 34%เทียบช่วงเดียวกันของปีก่อนเป็น 526 ล้านบาท หลังจากได้ยกเลิกธุรกิจโมเดินร์นเทรดไป มีแต่เพียงธุรกิจโฆษณาที่ BTS, อาคารสำนักงาน และอื่นๆ แต่สาเหตุที่ฟื้นตัวจาก เทียบไตรมาสก่อนหน้าถึง 26% สืบเนื่องจากอัตรากำไรขั้นต้นไตรมาสนี้เพิ่มเป็น 71.3% เทียบกับ เทียบไตรมาสก่อนหน้าที่ 59.8% เพราะในงวดฐานเปรียบเทียบไตรมาส 1/58-59 ยังมีบันทึกรายได้จากโมเดิร์นเทรดส่วนเหลือเข้ามา จึงดึงอัตรากำไรขั้นต้นลง นอกจากนี้การที่บริษัทประหยัดต้นทุนการไม่ทำธุรกิจโมเดิร์นเทรด ก็สามารถประหยัดต้นทุนและค่าใช้จ่ายได้เพิ่มอีก ตกเดือนละ 10 ล้านบาท
ถือว่าคาดการณ์กำไรสุทธิ ไตรมาส 2/58-59  surprise ในทางดี เพราะมีการบันทึกกำไรพิเศษมากกว่าคาด ส่วนกำไรหลักเป็นไปตามคาด สำหรับกำไรหลักและกำไรสุทธิในรอบ 6 เดือน สะสม เราคาดว่าจะเป็นสัดส่วน 46% และ 53% เทียบกับประมาณการทั้งปี 58-59 ที่สำคัญคือ งวดไตรมาส 3/58-59 (สิ้นสุด ธ.ค.58) จะเข้าสู่ High Season ที่ปีนี้มีโอกาสจะดีกว่าปีที่แล้ว เพราะรัฐบาลหลังจากมีการปรับ ครม.ล่าสุด ก็ได้มีนโยบายการอัดฉีดเม็ดเงินเข้าสู่ระดับฐานราก และ SME เพื่อกระตุ้นเศรษฐกิจ จึงคาดว่าจะผลดีกับอุตสาหกรรมโฆษณาได้บ้าง
บริษัทขายหุ้น MIDAS และไม่เพิ่มทุน การขายหุ้นออกไปจำนวน 1.9 ล้านหุ้นนั้น อยู่ในภาวะเท่าทุน ส่วนการที่ MIDAS เพิ่มทุน และ VGI ไม่เพิ่มทุนตาม จึงทำให้สัดส่วนการถือหุ้นใน MIDAS ลดลงเป็น 18.5% จากเดิมที่ 30% เพราะบริษัทพอใจต่อการถือหุ้นในระดับนี้ แล้ว
ปรับเพิ่มคำแนะนำเป็น ถือ จากเดิมเต็มมูลค่า (Fully Valued) หลังราคาหุ้นปรับลงสอดคล้องกับคำแนะนำ คือลดลงถึง 37% ตั้งแต่ต้นปีถึงปัจจุบัน (YTD) แต่เราเห็นว่าปรับลงมากไป จนต่ำกว่าราคาพื้นฐานใหม่ที่ 3.93 บาท ซึ่งประเมินด้วย P/E 58-59 (core profit) ที่ 30 เท่า ราคาปิดมีส่วนเพิ่ม 6% เราเห็นว่ากำไรสุทธิไตรมาส 2/58-59 ที่ออกมาดีกว่าคาด จะเป็นแรงกระตุ้นราคาหุ้น (catalyst) ในระยะสั้นได้